
DON ANTON MUZIĆ 

Rođen je 12.svibnja 1921.godine u Vrnavokolu u župi Letni- 
ca. Srednju školu završio je u Skadru, a 1938. godine je otišao 
u Rim u Kongregaciju za propagandu vjere. Studirao je teo- 
logiju na Papinskom sveučilištu ,Gregoriana“. Kao mladić i 
student, odlikovao se posebnom revnošću i svetačkim živo- 
tom. Bio je jednostavan, skroman i vrlo pobožan. Potpuno 
predan i vjeran Božjoj volji i velikodušan prema drugima. Za 
svećenika je zaređen 19.ožujka 1945.godine u Rimu. Nakon 
povratka u Albaniju imenovan je nadbiskupijskim kancela- 
rom. Komunistički režim uhitio ga je 20.svibnja 1947.godine 
i odveo u istražni zatvor gdje je bio neljudski mučen jer se 
nije htio odreći svoje vjere. Nakon okrutnog mučenja teško 
je obolio i preminuo u proljeće 1948.godine u zgradi nad- 
biskupije u Skadru. Njegovi posmrtni ostatci preneseni su u 
skadarsku katedralu. Proglašen je blaženim u Skadru, 5.stu- 
denog 2016.godine. 

FRA SERAFIN GLASNOVIĆ KODIĆ 

Rođen je u Janjevu 25. travnja 1893. kao sin Gašpara i Anto- 
nije rođ. Rodić. Na krštenju je dobio ime Ivan. Kao redovnik 
Reda manje braće za prezbitera je zaređen 30. lipnja 1915. 
Teološki studij započeo je u franjevačkoj bogosloviji u Ska- 
dru, a zatim je nastavio u Grazu u Austriji. Obnašao je službu 
župnika u više župa, a na kraju u Lješu (Lezhe). U svojoj 
provinciji bio je definitor, ekonom i profesor. Bio je čovjek 
velike razboritosti i oštroumnosti. 

Nakon jednog provincijskog sastanka bio je uhićen i okrutno 
mučen, zbog lažne optužbe i zavjere. Tijekom mučenja i is- 
pitivanja bio je teško ranjen na dušniku te je poslije nekoliko 
dana, 11. svibnja 1947., preminuo u franjevačkom samostanu 
u Lješu, u Albaniji. Bolničarka Marie Ndoja, koja ga je nje- 
govala u vrijeme agonije, pokopala ga je kriomice ispod ma- 
sline u samostanskom vrtu. Uz pomoć njenog svjedočanstva 
kosti fra Serafina bile su pronađene 16. rujna 1994. Njegovi 
posmrtni ostaci sada počivaju u zidinama franjevačke crkve 
Navještenja Blažene Djevice Marije u Lješu (Lezhe). 

Svemogući Bože! Ti si blaženom 
Antonu Muziću i Serafinu 
Glasnoviću Kodiću, svećenicima 
dao jakost da u progonu i 
mučeništvu ostanu vjerni Isusu 
Kristu i njegovoj Crkvi te postignu 
vječnu slavu. 

Molimo te, po njihovu zagovoru 
udijeli i nama postojanost u vjeri, 
čvrstu povezanost s Isusom Kristom 
u Katoličkoj Crkvi i odvažnost 
svjedočiti ga u svakodnevnom 
životu. 

Po istom Kristu Gospodinu 
našemu. 

Amen. 


S odobrenjem Biskupskog ordinarijata u Požegi, 
br. 1873/2016., od 24. listopada 2016. 


